Avainsanat

Tiivistelmä



Avainsanat

1. Jäsenvaltioiden lainsäädännön lähentäminen – Muualla kuin elinkeinonharjoittajan toimitiloissa neuvoteltuja sopimuksia koskeva kuluttajansuoja – Direktiivi 85/577 – Soveltamisedellytykset – Kotimyyntitilanteessa tehty sopimus – Kolmannen osapuolen toimiminen elinkeinonharjoittajan nimissä tai lukuun – Se, että elinkeinonharjoittaja tietää sopimuksen tekemisestä tällaisessa tilanteessa – Lisäedellytys – Lisäedellytystä ei voida hyväksyä

(Neuvoston direktiivin 85/577 1 ja 2 artikla)

2. Jäsenvaltioiden lainsäädännön lähentäminen – Muualla kuin elinkeinonharjoittajan toimitiloissa neuvoteltuja sopimuksia koskeva kuluttajansuoja – Direktiivi 85/577 – Kiinteistön hankkimiseksi tehty luottosopimus – Sopimuksen peruuttaminen – Vaikutukset – Velvollisuus maksaa laina välittömästi takaisin korkoineen voidaan hyväksyä

(Neuvoston direktiivin 85/577 4 artikla ja 5 artiklan 2 kohta)

Tiivistelmä

1. Muualla kuin elinkeinonharjoittajan toimitiloissa neuvoteltuja sopimuksia koskevasta kuluttajansuojasta annetun direktiivin 85/577 1 ja 2 artiklaa on tulkittava siten, että jos kolmas osapuoli toimii sopimuksen neuvottelu- tai tekovaiheessa elinkeinonharjoittajan nimissä tai lukuun, direktiivin soveltaminen ei voi olla riippuvainen siitä, tiesikö elinkeinonharjoittaja tai olisiko hänen pitänyt tietää, että sopimus on tehty mainitun direktiivin 1 artiklassa tarkoitetussa kotimyyntitilanteessa. Tällaisen lisäedellytyksen olemassaololle ei näet löydy mitään perustetta direktiivin sanamuodosta, ja tällaisen lisäedellytyksen hyväksyminen on ristiriidassa sen direktiivin tavoitteen kanssa, joka koskee kuluttajan suojaamista kotimyynnille ominaisen yllätyksellisyyden haitoilta.

(ks. 42, 43 ja 45 kohta sekä tuomiolauselman 1 kohta)

2. Muualla kuin elinkeinonharjoittajan toimitiloissa neuvoteltuja sopimuksia koskevasta kuluttajansuojasta annetun direktiivin 85/577 ja etenkin sen 5 artiklan 2 kohdan kanssa ei ole ristiriidassa se, että kiinteistön hankkimiseksi tehdyn luottosopimuksen osalta

– kuluttajan, joka on tämän direktiivin mukaisesti käyttänyt peruuttamisoikeuttaan, on maksettava lainanantajalle takaisin lainasumma, vaikka lainan tarkoituksena on pääomasijoitusta varten kehitetyn järjestelmän mukaan yksinomaan kiinteistön hankinnan rahoittaminen ja lainasumma maksetaan suoraan tämän kiinteistön myyjälle

– vaaditaan, että lainasumma maksetaan takaisin välittömästi

– kansallisessa lainsäädännössä säädetään, että siinä tapauksessa, että reaaliluottosopimus peruutetaan, kuluttajalla on paitsi velvollisuus maksaa takaisin tämän sopimuksen perusteella saadut rahamäärät myös velvollisuus maksaa lainanantajalle markkinakorkojen suuruinen korko. Kuitenkin tilanteessa, jossa kuluttaja olisi voinut välttyä sijoituksiin liittyviltä riskeiltä, jos pankki olisi noudattanut velvollisuuttaan ilmoittaa kuluttajalle hänellä olevasta peruuttamisoikeudesta, jäsenvaltioiden on direktiivin 4 artiklan mukaan huolehdittava, että niiden lainsäädännössä tarjotaan suojaa kuluttajille, jotka eivät ole voineet välttyä tällaisilta riskeiltä, toteuttamalla toimenpiteitä, jotka ovat sellaisia, että kuluttajat välttyvät vastaamasta näiden riskien toteutumisesta aiheutuvista seurauksista.

(ks. 49 kohta ja tuomiolauselman 2 kohta)